遊靈隠高峰塔
作者：蘇軾
朝代：宋

paragraphs: 言遊高峰塔，蓐食治野裝。
火雲秋未衰，及此初旦凉。
霧霏巌谷暗，日出草木香。
嘉我同來人，久便雲水鄉。
相勸小舉足，前路高且長。
古松攀龍蛇，怪石坐牛羊。
漸聞鐘磬音，飛鳥皆下翔。
入門空有無，雲海浩茫茫。
惟見聾道人，老病時絕糧。
問年笑不答，但指穴藜床。
心知不復來，欲歸更彷徨。
贈別留匹布，今歲天早霜。